EFTA-TILSYNSMYNDIGHEDEN DELEGERET AFGØRE lse nr. 049/22/COL

af 9. februar 2022

om at indrømme tre undtagelser, som Fyrstendømmet Liechtenstein har anmodet om for så vidt angår artikel 30, artikel 36, stk. 2, og punkt 1.1.3.6.3, litra b), i bilag 5 til Liechtensteins bekendtgørelse af 3. marts 1998 om transport af farligt gods ad vej på grundlag af artikel 6, stk. 2, litra a), i Europa-Parlamentets og Rådets direktiv 2008/68/EF af 24. september 2008 om indlandstransport af farligt gods [2022/1984]

EFTA-TILSYNSMYNDIGHEDEN HAR —

under henvisning til den i kapitel I, punkt 13c, i bilag XIII til EØS-aftalen omhandlede retsakt,

Europa-Parlamentets og Rådets direktiv 2008/68/EF af 24. september 2008 om indlandstransport af farligt gods (»direktivet«)

som ændret og tilpasset til EØS-aftalens protokol 1, punkt 4, litra d), og under henvisning til tilsyns- og domstolsaftalens artikel 5, stk. 2, litra d), og artikel 1, stk. 1, litra c), artikel 1, stk. 2, og artikel 3 i protokol 1 hertil, navnlig direktivets artikel 6 og 9,

under henvisning til afgørelse nr. 3/12/SC og 4/12/SC truffet af Det Stående Udvalg,

ud fra følgende betragtninger:

1. SAGSFORLØB

Liechtensteins regering anmodede ved skrivelse til Tilsynsmyndigheden af 20. december 2013 (1) om fire undtagelser på grundlag af direktivets artikel 6, stk. 2, litra a). De af Liechtenstein ønskede undtagelser er fastlagt i artikel 29, 30 og 36 og bilag 5 i bekendtgørelsen af 3. marts 1998 om transport af farligt gods ad vej (LR 741.621, som senest ændret) (2) (»bekendtgørelsen«).

Til støtte for denne vurdering gav Tilsynsmyndigheden DNV GL AS (»DNV«) i opdrag at vurdere, om de ønskede undtagelser opfylder kravene i direktivets artikel 6, stk. 2, litra a), navnlig med hensyn til potentielle eller reelle risici, som kunne følge af undtagelserne, om disse undtagelser vil føre til et lavere, højere eller uændret sikkerhedsniveau, og om afbødende foranstaltninger er fornødne (3).

Efter at have vurderet de undtagelser, som Liechtenstein havde anmodet om, konkluderede Tilsynsmyndigheden, at kun bestemmelserne i artikel 30 og 36 og bilag 5 til bekendtgørelsen kan anses for undtagelser som omhandlet i direktivets artikel 6, stk. 2, litra a), mens bekendtgørelsens artikel 29 vedrørende eksplosivstoffer i åbnede kasser ikke kan betragtes som en undtagelse.

Efter at have hørt EFTA-Udvalget for Transport vedtog Tilsynsmyndigheden kollegiets beslutning 30/15/COL, hvorved der indrømmes undtagelser for de tre kvalificerende bestemmelser. Godkendelsen var gyldig for en periode på seks år fra den 27. januar 2015.

Ved brev af 8. marts 2021 (4) anmodede Liechtensteins regering om indrømmelse af undtagelser under bekendtgørelsen, som er fastsat i artikel 30, artikel 36, stk. 2, og kapitel 1.1.3.6, litra b), i bilag 5 til bekendtgørelsen, og som svarer til den undtagelse, som blev godkendt ved kollegiets beslutning nr. 30/15/COL. Undtagelserne vedrører transport af eksplosivstoffer, virksomheder, der fører tilsyn med tanke, specialuddannelse af chauffører og tanke på byggepladser.

Hvis en EØS-EFTA-stat anmoder om forlængelse af en godkendt undtagelse, genbehandler Tilsynsmyndigheden den pågældende undtagelse, jf. direktivets artikel 6, stk. 4. Hvis der ikke er foretaget en ændring i bilag I, del I.1, bilag II, del II.1, eller bilag III, del III.1, som har betydning for undtagelsens genstand, skal Tilsynsmyndigheden efter proceduren i artikel 9, stk. 2, forlænge sin godkendelse med en yderligere periode på højst seks år regnet fra godkendelsesdatoen; varigheden af en sådan periode fastsættes i afgørelsen om godkendelsen.

Da anmodningen fra Liechtenstein blev indgivet efter den udløbsdato, der er fastsat i kollegiets beslutning 30/15/COL, er artikel 6, stk. 4, ikke gældende, også selv om anmodningen indholdsmæssigt er identisk med den anmodning, der er godkendt ved nævnte beslutning. Anmodningen skal derfor vurderes efter proceduren i direktivets artikel 6, stk. 2. Oplysninger relateret til kollegiets beslutning 30/15/COL er ikke desto mindre relevante for denne vurdering, såsom den risikovurdering, der er foretaget af DNV.

2. VURDERING

I direktivets artikel 6, stk. 2, litra a), er det fastsat, at EØS-staterne, forudsat at det ikke forringer sikkerheden, kan »anmode om undtagelser fra bilag I, del I.1, bilag II, del II.1 eller bilag III, del III.1, for så vidt angår transport på deres områder af små mængder af visse former for farligt gods, dog ikke mellem- og højradioaktive stoffer, når blot betingelserne for denne transport ikke er strengere end betingelserne i disse bilag.«

Ifølge direktivets artikel 6, stk. 3, gælder undtagelserne i højst seks år regnet fra den godkendelsesdato, der fastsættes i afgørelsen om godkendelsen.

Ifølge direktivets artikel 9 og som nærmere foreskrevet i Det Stående Udvalgs afgørelse nr. 3/2012/SC og 4/2012/SC skal Tilsynsmyndigheden forelægge et udkast til den afgørelse, som EFTA-udvalget for transport skal træffe. EFTA-Udvalget for Transport skal afgive udtalelse om udkastet i henhold til artikel 3 i Det Stående Udvalgs afgørelse nr. 3/2012/SC.

Ifølge direktivets artikel 3, stk. 2, tillades transport af farligt gods ad vej, »hvis betingelserne i bilag I, del I.1, bilag II, del II.1 og bilag III, del III.1 er opfyldt.«

Direktivets bilag I, afsnit I.1 indeholder bestemmelser om anvendelsen af bilag A og B til konventionen om international transport af farligt gods ad vej (»ADR«) (5).

Bilag A er opdelt i syv dele. Del 1 indeholder generelle bestemmelser, hvor del 2 og 3 indeholder en klassificering og oplistning af farligt gods. I del 4 fastsættes kravene for pakning og brug af flytbare tanke, i del 5 fastsættes forsendelsesprocedurerne, i del 6 fastsættes kravene til konstruktion og afprøvning af emballage, og i del 7 fastsættes bestemmelserne om transport, af- og pålæsning og håndtering.

I bilag B, del 8 fastsættes kravene til køretøjers mandskab, udstyr, drift og dokumentation, og i del 9 fastsættes krav til konstruktion og godkendelse af køretøjer, der transporterer farligt gods.

De undtagelser, der anmodes om, er identiske med dem, der blev indrømmet af Tilsynsmyndigheden i 2015. Desuden er de afbødende foranstaltninger, som Liechtenstein har gennemført, stadig gældende. Tilsynsmyndigheden konkluderer derfor, at undtagelserne kan vurderes tilstrækkeligt på grundlag af de oplysninger, der er fremlagt i forbindelse med kollegiets beslutning 30/15/COL, herunder den risikovurdering, der er foretaget af DNV.

2.1. Artikel 30 i VTGGS

I sin skrivelse af 8. marts 2021 giver Liechtensteins regering følgende beskrivelse af undtagelsen:

Artikel 30, stk. 1, litra b), i VTGGS giver mulighed for en undtagelse for så vidt angår mærkningen af det transporterende køretøj. De orange mærkater for- og bagpå det transporterende køretøj skal være i overensstemmelse med kapitel 5.3.2.1.1 i ADR, men behøver ikke indeholde farenummeret.

Artikel 30, stk. 1, litra c), i VTGGS fritager chaufføren fra de særlige uddannelseskrav, der er fastsat i kapitel 8.2 i ADR. Chaufføren skal imidlertid have gennemgået den uddannelse, der er krævet for virksomheder, der fører tilsyn med tanke. Denne uddannelse udbydes af CITEC (Schweiz' sammenslutning til beskyttelse af vandmiljøet og opsyn med tankes sikkerhed) og består af et tre ugers kursus og et genopfriskningskursus hvert femte år, hvor chaufførerne undervises i alle de nødvendige sikkerheds- og miljøaspekter af rengøring, inspektion og reparation af tanke. Kurset giver en føderal attest for specialisttanksikkerhed (6).

Endelig er det fastsat i artikel 30, stk. 2, i VTGGS, at tanken og det transporterende køretøj er undtaget fra kravene til konstruktion, udstyr og kontrol i kapitel 4.3, 4.4, 6.8, 6.9 og 9.1 i ADR.

DNV vurderede i sin rapport, hvorvidt der er øget risiko ved ulykker i forbindelse med transport ad offentlig vej såsom ved kollision, kørsel uden for vejene og forskydning af lasten. DNV konkluderede, at risikoen ikke ville stige i disse situationer, forudsat at chaufførerne har fulgt den specifikke CITEC-uddannelse.

2.2. Artikel 36, stk. 2, i VTGGS

I sin skrivelse af 8. marts 2021 giver Liechtensteins regering følgende beskrivelse af undtagelsen:

Denne bestemmelse muliggør transport af farligt gods, der henhører under klasse 1 ADR (eksplosive stoffer og genstande), ud over den gratis mængde, der er fastsat i kapitel 1.1.3.6 i ADR. Dette er dog kun tilladt på den strenge betingelse, at chaufføren er i besiddelse af en licens til detonerende sprængstoffer (»Sprengausweis«) og således har fulgt en særlig uddannelse for sprængstofeksperter. Den uddannelse, der giver en person en sådan licens, er en særlig uddannelse for personer, som håndterer sprængstoffer. Den går videre end den sædvanlige uddannelse vedrørende transport af farligt gods og sikrer en høj sikkerhedsstandard. Dertil kommer, at en sådan transport kun kan foretages for sprængstoffer og pyrotekniske artikler, for hvilke ovennævnte licens er udstedt. Af disse årsager bringer undtagelsen i artikel 36, stk. 2, i VTGGS ikke sikkerheden i fare, og Liechtenstein anmoder derfor om en undtagelse i henhold til direktivets artikel 6.

DNV konkluderede i sin rapport, at risikoen ved den eksisterende undtagelse ikke vil blive øget, forudsat af BBT-licensen svarer til ADR-uddannelsen for chauffører.

2.3. Kapitel 1.1.3.6.3., litra b), i bilag 5 til VTGGS

I sin skrivelse af 8. marts 2021 giver Liechtensteins regering følgende beskrivelse af undtagelsen:

Denne bestemmelse sammenholdt med kapitel 6.14 omhandler specifikt tanke på byggepladser (»Baustellentanks«), der er et begreb, som ikke optræder i ADR. Tanke på byggepladser er beholdere, der anvendes midlertidigt på byggepladser til optankning af de på byggepladsen anvendte maskiner. De består af en indre tank og et lukket ydre opsamlingsbassin (se punkt 6.14.1.1 i bilag 5 til VTGGS). De betragtes som den sikreste løsning til denne brug. Tanke på byggepladser med et volumen på op til 1 210 liter, som indeholder maksimalt 1 150 liter, kan afvige fra visse regler i ADR, men må kun bruges til lagring og transport af UN 1202-dieselolie/-fyringsbrændstof. Bestemmelserne i kapitel 6.8 i ADR skal overholdes med undtagelse af 6.8.2.1.3, 6.8.2.1.4 og 6.8.2.1.15 to 6.8.2.1.23. Kravene til konstruktion og afprøvning af sådanne tanke er fastsat i kapitel 6.14.2 og 6.14.3 i bilag 5 til VTGGS. Tanke på byggepladser er genstand for standardisering og afprøvning foretaget af den myndighed, som også er ansvarlig for afprøvning i henhold til ADR (det schweiziske inspektorat for farligt gods, »Eidgenössisches Gefahrgutinspektorat«). Inspektoratet sikrer, at alle relevante sikkerhedsregler overholdes for at sikre et sikkerhedsniveau, der er sammenligneligt med reglerne i ADR. Af disse årsager bringer undtagelsen i kapitel 1.1.3.6.3., litra b), sammenholdt med punkt 6.14 i bilag 5 til VTGGS ikke sikkerheden i fare.

DNV vurderede i sin rapport den øgede risiko ved kollision, kørsel uden for vejene og forskydning af lasten. DNV konkluderede, at risikoen er øget med undtagelsen, men indkredsede to præventive foranstaltninger, nemlig i) ADR-kontroller/-afprøvninger af tanke på byggepladser og ii) anvendelse af tanke på byggepladser, som er dobbeltbeholdere.

Som det fremgår af Liechtensteins anmodning, består tanke på byggepladser af en indre tank og et lukket ydre opsamlingsbassin, og at sikkerhed ikke vil blive bragt i fare. Liechtenstein har endvidere anført, at »undtagelsen fra kapitel 1.1.3.6.3., litra b), og kapitel 6.14 i bilag 5 til VTGGS ikke længere vil være nødvendig fra og med 2027, da disse bestemmelser vil blive ophævet.«

3. KONKLUSION

Det er Tilsynsmyndighedens opfattelse, at sikkerheden ikke bringes i fare ved at indrømme disse undtagelser, og at de tre anmodninger om undtagelse opfylder betingelserne i direktivets artikel 6, stk. 2, litra a). Undtagelserne i artikel 30, 36, stk. 2), og punkt 1.1.3.6.3, litra b), i bilag 5 til bekendtgørelsen bør således indrømmes.

Den 17. december 2021 indsendte Tilsynsmyndigheden ved delegeret afgørelse nr. 298/21/COL (dokument nr. 1228844) behørigt et udkast til afgørelse vedrørende de foranstaltninger, der skulle træffes af EFTA-Udvalget for Transport i overensstemmelse med direktivets artikel 9. Den 14. januar 2022 afgav EFTA-Udvalget for Transport ingen udtalelse om udkastet til afgørelse.

Ifølge artikel 3, stk. 4), i afgørelse truffet af EFTA-staternes Stående Udvalg nr. 3/2012/SC kan Tilsynsmyndigheden vedtage de påtænkte foranstaltninger, medmindre det fastsættes i basisretsakten, at udkastet til foranstaltninger ikke må vedtages, hvis der ikke afgives nogen udtalelse. Dette gælder ikke for det aktuelle forløb, og Tilsynsmyndigheden kan derfor vedtage foranstaltningen.

Tilsynsmyndigheden kan derfor imødekomme anmodningen om undtagelser i henhold til direktivets artikel 6, stk. 2, litra a). Undtagelsen skal gælde i seks år som fastsat i direktivets artikel 6, stk. 3. Tilsynsmyndigheden kan, jf. direktivets artikel 6, stk. 4, forny tilladelsen.

Det medlem af kollegiet, som har særligt ansvar for transport, er blevet bemyndiget til på vegne af Tilsynsmyndigheden og under dennes ansvar at vedtage foranstaltningerne, hvis det udkast til foranstaltninger, som skal vedtages, er i overensstemmelse med udtalelsen fra EFTA-udvalget for transport —

VEDTAGET DENNE AFGØRELSE:

Artikel 1 De undtagelser, som Liechtensteins regering har anmodet om for så vidt angår artikel 30, artikel 36, stk. 2, og punkt 1.1.3.6.3, litra b), i bilag 5 til Liechtensteins bekendtgørelse af 3. marts 1998 om transport af farligt gods ad vej, indrømmes.

Artikel 2 Undtagelserne i denne beslutnings artikel 1 offentliggøres i EØS-afsnittet af og EØS-tillægget til Den Europæiske Unions Tidende i henhold til punkt 6 i protokol 1 til EØS-aftalen.

Artikel 3 Undtagelserne i denne beslutnings artikel 1 gælder i seks år.

Artikel 4 Denne beslutning er rettet til Fyrstendømmet Liechtenstein og får virkning efter underretning til denne medlemsstat.

Artikel 5 Kun den engelske udgave af denne beslutning er autentisk.

Udfærdiget i Bruxelles, den 9. februar 2022. For EFTA-Tilsynsmyndigheden, der handler i henhold til delegeret beslutning nr. 103/13/COL Árni Páll ÁRNASON Det ansvarlige medlem af kollegiet Melpo-Menie JOSÉPHIDÈS Medunderskriver som direktør for juridiske og eksekutive anliggender

(1) Dok. nr. 694300.

(2) Verordnung über den Transport gefährlicher Güter auf der Strasse (»VTGGS«).

(3) Dok. nr. 709161.

(4) Dokument nr. 1185764.

(5) Den europæiske konvention om international transport af farligt gods ad vej, indgået i Genève den 30. september 1957, som ændret.

(6) Spezialist/in für Tanksicherheit mit eidgenössischem Fachausweis.